Številka: 1002-840/2020/2

Datum: 17. 6. 2020

**Zadeva: Razmejitev pristojnosti med občinskim redarjem in občinskim inšpektorjem**

Zveza: Vaš dopis, številka: MJU-6/2020 z dne 16. 6. 2020

Spoštovani!

Ministrstvo za javno upravo je prejelo vaš dopis, v katerem sprašujete glede razmejitve pristojnosti med občinskim redarjem in občinskim inšpektorjem. Sindikat občinskih redarjev Slovenije (SORS) zagovarja stališče, da ni dopustno in zakonito, da bi občinski redar po navodilu inšpektorja izvajal opravila ter posamezna dejanja v postopku pred izdajo inšpekcijske odločbe za inšpektorja, zlasti ugotavljanje dejstev in okoliščin, ki jih izvaja inšpektor na podlagi Zakona o inšpekcijskem nadzoru[[1]](#footnote-1), saj za to občinski redar ni pristojen in za to nima pooblastil v zakonu. Zanima vas, ali lahko občinski redar opravlja posamezna dejanja v inšpekcijskem postopku namesto inšpektorja.

Uvodoma pojasnjujemo, da je 25. člen Zakona o inšpekcijskem nadzoru, ki določa, da lahko posamezna dejanja v postopku pred izdajo odločbe v inšpekcijskih zadevah, zlasti ugotavljanje dejstev in okoliščin, pomembnih za odločitev, po pooblastilu glavnega inšpektorja opravljajo tudi druge uradne osebe, zaposlene v inšpekciji, treba razlagati tako, da ta dejanja lahko opravljajo le tisti uradniki, ki tudi sicer opravljajo naloge enake zahtevnosti kot je delo inšpektorja.

Naloge oziroma pristojnosti občinskega redarstva in občinske inšpekcije so ločene že v drugem odstavku 21. člena in v 50.a členu Zakona o lokalni samoupravi[[2]](#footnote-2). V trinajsti alineji drugega odstavka 21. člena Zakona o lokalni samoupravi je določeno, da občina za zadovoljevanje potreb svojih prebivalcev opravlja naslednjo nalogo: gradi, vzdržuje in ureja lokalne javne ceste, javne poti, rekreacijske in druge javne površine, v skladu z zakonom ureja promet v občini ter opravlja naloge občinskega redarstva. Dvajseta alineja drugega odstavka 21. člena Zakona o lokalni samoupravi pa določa, da občina določa prekrške in denarne kazni (globe) za prekrške, s katerimi se kršijo predpisi občine in opravlja inšpekcijsko nadzorstvo nad izvajanjem občinskih predpisov in drugih aktov, s katerimi ureja zadeve iz svoje pristojnosti, če ni z zakonom drugače določeno.

Da občinska inšpekcija v osnovi izvaja nadzor nad občinskimi predpisi, izhaja tudi iz 50.a člena Zakona o lokalni samoupravi, ki določa, da se lahko v okviru občinske uprave ustanovi občinska inšpekcija, ki opravlja nadzor na izvajanjem občinskih predpisov in drugih aktov, s katerimi občina ureja zadeve iz svoje pristojnosti. Sčasoma so občinski inšpektorji postali pristojni za nadzor tudi na podlagi zakonov. Tako npr. drugi odstavek 8. člena Gradbenega zakona[[3]](#footnote-3) določa, da inšpekcijski nadzor nad gradnjo, za katero po tem zakonu ni predpisano gradbeno dovoljenje, v delu, ki se nanaša na skladnost s prostorskimi izvedbenimi akti in drugimi predpisi občine, v okviru izvirne pristojnosti občine opravljajo občinski inšpektorji ali inšpektorice ali skupni občinski inšpektorji ali inšpektorice, ki delujejo v okviru skupne občinske uprave (v nadaljnjem besedilu: občinski inšpektorji), na katere območju se objekt izvaja ali na katerem je objekt zgrajen.

Pristojnosti občinskih redarjev pa so urejene v zakonih oziroma občinskih odlokih, ki temeljijo na zakonih. 3. člen Zakona o občinskem redarstvu[[4]](#footnote-4) namreč določa, da delovno področje in naloge občinskega redarstva določa zakon ali na podlagi zakona izdan občinski predpis. V okviru in v skladu z navedenimi predpisi in občinskim programom varnosti iz 6. člena Zakona o občinskem redarstvu pa občinsko redarstvo skrbi za javno varnost in javni red na območju občine in je pristojno: nadzorovati varen in neoviran cestni promet v naseljih, varovati ceste in okolje v naseljih in na občinskih cestah zunaj naselij, skrbeti za varnost na občinskih javnih poteh, rekreacijskih in drugih javnih površinah, varovati javno premoženje, naravno in kulturno dediščino ter vzdrževati javni red in mir.

V skladu z namenom ustanovitve občinskega redarstva in občinske inšpekcije, ki je določen v zgoraj navedenih zakonih, je določen tudi opis nalog za občinskega redarja in opis nalog za občinskega inšpektorja v Prilogi 1 – Opis tipičnih uradniških delovnih mest k Uredbi o notranji organizaciji, sistemizaciji, delovnih mestih in nazivih v organih javne uprave in v pravosodnih organih[[5]](#footnote-5). Tako je pri občinskih redarjih kot temeljna naloga navedeno neposredno opravljanje nalog in izvajanje pooblastil na podlagi zakona, ki ureja občinsko redarstvo. Predstojnik oziroma nadrejeni lahko odredi občinskemu redarju opravljanje tudi drugih nalog glede na te, ki so naštete v Prilogi 1 k uredbi, vendar morajo biti te naloge enake zahtevnosti in s področja (pristojnosti) občinskega redarstva.

Na podlagi zgoraj navedenega 25. člena Zakona o inšpekcijskem nadzoru ni mogoče razlagati tako, da lahko predstojnik pooblasti občinskega redarja za opravljanje posameznih dejanj v inšpekcijskem postopku pred izdajo odločbe kot pravilno ugotavljate tudi v vašem dopisu.

S spoštovanjem,

 Peter Pogačar

 GENERALNI DIREKTOR

Poslati:

* naslovniku po elektronski pošti
1. Uradni list RS, št. 43/07 in 40/14 – uradno prečiščeno besedilo, v nadaljevanju: Zakon o inšpekcijskem nadzoru [↑](#footnote-ref-1)
2. Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE, v nadaljevanju: Zakon o lokalni samoupravi [↑](#footnote-ref-2)
3. Uradni list RS, št. [61/17](http://www.uradni-list.si/1/objava.jsp?sop=2017-01-2914), [72/17 – popr.](http://www.uradni-list.si/1/objava.jsp?sop=2017-21-3507) in [65/20](http://www.uradni-list.si/1/objava.jsp?sop=2020-01-0978) [↑](#footnote-ref-3)
4. Uradni list RS, št. [139/06](http://www.uradni-list.si/1/objava.jsp?sop=2006-01-6040) in [9/17](http://www.uradni-list.si/1/objava.jsp?sop=2017-01-0406), v nadaljevanju: Zakon o občinskem redarstvu [↑](#footnote-ref-4)
5. Uradni list RS, št. [58/03](http://www.uradni-list.si/1/objava.jsp?sop=2003-01-2931), [81/03](http://www.uradni-list.si/1/objava.jsp?sop=2003-01-3879), [109/03](http://www.uradni-list.si/1/objava.jsp?sop=2003-01-4798), [43/04](http://www.uradni-list.si/1/objava.jsp?sop=2004-01-2001), [58/04 – popr.](http://www.uradni-list.si/1/objava.jsp?sop=2004-21-0082), [138/04](http://www.uradni-list.si/1/objava.jsp?sop=2004-01-5937), [35/05](http://www.uradni-list.si/1/objava.jsp?sop=2005-01-1236), [60/05](http://www.uradni-list.si/1/objava.jsp?sop=2005-01-2653), [72/05](http://www.uradni-list.si/1/objava.jsp?sop=2005-01-3222), [112/05](http://www.uradni-list.si/1/objava.jsp?sop=2005-01-4922), [49/06](http://www.uradni-list.si/1/objava.jsp?sop=2006-01-2093), [140/06](http://www.uradni-list.si/1/objava.jsp?sop=2006-01-6107), [9/07](http://www.uradni-list.si/1/objava.jsp?sop=2007-01-0390), [33/08](http://www.uradni-list.si/1/objava.jsp?sop=2008-01-1276), [66/08](http://www.uradni-list.si/1/objava.jsp?sop=2008-01-2865), [88/08](http://www.uradni-list.si/1/objava.jsp?sop=2008-01-3801), [8/09](http://www.uradni-list.si/1/objava.jsp?sop=2009-01-0210), [63/09](http://www.uradni-list.si/1/objava.jsp?sop=2009-01-2987), [73/09](http://www.uradni-list.si/1/objava.jsp?sop=2009-01-3242), [11/10](http://www.uradni-list.si/1/objava.jsp?sop=2010-01-0450), [42/10](http://www.uradni-list.si/1/objava.jsp?sop=2010-01-2177), [82/10](http://www.uradni-list.si/1/objava.jsp?sop=2010-01-4379), [17/11](http://www.uradni-list.si/1/objava.jsp?sop=2011-01-0759), [14/12](http://www.uradni-list.si/1/objava.jsp?sop=2012-01-0594), [17/12](http://www.uradni-list.si/1/objava.jsp?sop=2012-01-0685), [23/12](http://www.uradni-list.si/1/objava.jsp?sop=2012-01-0909), [98/12](http://www.uradni-list.si/1/objava.jsp?sop=2012-01-3794), [16/13](http://www.uradni-list.si/1/objava.jsp?sop=2013-01-0557), [18/13](http://www.uradni-list.si/1/objava.jsp?sop=2013-01-0655), [36/13](http://www.uradni-list.si/1/objava.jsp?sop=2013-01-1410), [51/13](http://www.uradni-list.si/1/objava.jsp?sop=2013-01-1976), [59/13](http://www.uradni-list.si/1/objava.jsp?sop=2013-01-2362), [14/14](http://www.uradni-list.si/1/objava.jsp?sop=2014-01-0437), [28/14](http://www.uradni-list.si/1/objava.jsp?sop=2014-01-1169), [43/14](http://www.uradni-list.si/1/objava.jsp?sop=2014-01-1799), [76/14](http://www.uradni-list.si/1/objava.jsp?sop=2014-01-3222), [91/14](http://www.uradni-list.si/1/objava.jsp?sop=2014-01-3686), [36/15](http://www.uradni-list.si/1/objava.jsp?sop=2015-01-1511), [57/15](http://www.uradni-list.si/1/objava.jsp?sop=2015-01-2397), [4/16](http://www.uradni-list.si/1/objava.jsp?sop=2016-01-0197), [44/16](http://www.uradni-list.si/1/objava.jsp?sop=2016-01-1971), [58/16](http://www.uradni-list.si/1/objava.jsp?sop=2016-01-2480), [84/16](http://www.uradni-list.si/1/objava.jsp?sop=2016-01-3646), [8/17](http://www.uradni-list.si/1/objava.jsp?sop=2017-01-0363), [40/17](http://www.uradni-list.si/1/objava.jsp?sop=2017-01-2054), [41/17](http://www.uradni-list.si/1/objava.jsp?sop=2017-01-2134), [11/19](http://www.uradni-list.si/1/objava.jsp?sop=2019-01-0421), [25/19](http://www.uradni-list.si/1/objava.jsp?sop=2019-01-1190), [54/19](http://www.uradni-list.si/1/objava.jsp?sop=2019-01-2482) in [67/19](http://www.uradni-list.si/1/objava.jsp?sop=2019-01-2979), v nadaljevanju: uredba [↑](#footnote-ref-5)